Så er det officielt: Aalborg Håndbolds succesrige cheftræner, Nicolaj Jacobsen bliver ny træner i tyske Rhein-Neckar Löwen fra næste sæson. - Snart vil jeg bevise mig i den stærkeste liga i verden som træner. Og jeg har ventet på det rigtige tilbud fra et godt hold, som kan opnå noget, siger Nikolaj Jacobsen. Danskeren får en toårig kontrakt. Kontrakten løber fra sæsonen 2014/15 og frem til sommeren 2016, oplyser den tyske klub på sin hjemmeside. Nikolaj Jacobsen førte i sidste sæson Aalborg Håndbold til det danske mesterskab, hvor holdet i finalen slog KIF Kolding København. Den tidligere landsholdsspiller har været cheftræner i Aalborg Håndbold i halvandet år. - Vi er rigtigt kede af at skulle tage afsked med Nikolaj efter denne sæson, men samtidig er vi stolte over at have givet ham chancen som cheftræner og nu kan sende ham videre til en tysk topklub, siger direktør for Aalborg Håndbold, Jan Larsen, i en pressemeddelelse. Han forventer, at Nikolaj Jacobsens afløser snart bliver præsenteret. - Vi har allerede et spændende felt af dygtige trænere som mulige emner, siger Jan Larsen.

Referat:
Som TV2/Nord tidligere har erfaret, har Aalborg Håndbolds træner skrevet kontrakt med Rhein Neckar Löwen fra den tyske bundesliga.